Az előző évhez hasonlóan 2014-ben is 11 csapat állt rajthoz, ugyanazok, mint 2013-ban. Minden csapat változatlanul két pilótát kvalifikálhatott egy futamra, a szezon folyamán egy csapat maximum négy különböző pilótával gazdálkodhatott. Az egységes gumiszállító a Pirelli maradt. A csapatok többsége változtatott előző évi pilótafelállásán. A 11-ből 9 alakulat cserélte le legalább az egyik versenyzőjét, mindössze a Mercedes és a Marussia párosa maradt változatlan 2013-hoz képest. A szezon végén két pilóta, az ausztrál Mark Webber (Red Bull) és a brit Paul di Resta (Force India) távozott a mezőnyből, míg a Caterham mindkét versenyzője másik csapathoz szerződött teszt- és tartalékpilótának, a francia Charles Pic a Lotushoz, a holland Giedo van der Garde pedig a Sauberhez. Nem indult el továbbá 2014-ben az előző év végén Kimi Räikkönent műtéte miatt a szezon utolsó két futamán a Lotusnál helyettesítő, szintén finn Heikki Kovalainen sem. Így a mezőnybe három új és egy visszatérő pilóta érkezett: a dán Kevin Magnussen a McLarent, az orosz Danyiil Kvjat a Toro Rossot, a szintén újonc svéd Marcus Ericsson és az egy évet kihagyó japán Kobajasi Kamui pedig a Caterhamet erősítette. A Caterham szezon közben egy harmadik pilótát, a német André Lotterert is bevetett, aki a belga nagydíjon helyettesítette Kobajasit. Lotterer korábban háromszor (2011-ben, 2012-ben és 2014-ben) is megnyerte a Le Mans-i 24 órás autóversenyt az Audival, 2002-ben pedig a Jaguar hivatalos tesztpilótája volt. Szintén a belga nagydíjon a Marussiánál is történt volna egy helycsere, Max Chiltont anyagi okok miatt Alexander Rossi helyettesítette volna, és ezzel a 2007-es európai nagydíjon rajthoz álló Scott Speed óta először indult volna versenyen amerikai pilóta. A nagydíj péntek délelőtti szabadedzésén azonban bejelentették, hogy Rossi csak az első szabadedzésre kapta meg Chilton autóját.